钦定古今图书集成/明伦汇编/官常典/第742卷 > 崔儒秀 陈辅尧 段展
## 钦定古今图书集成/明伦汇编/官常典/第742卷 > 崔儒秀 陈辅尧 段展

按《明外史忠义传》：“儒秀，字儆初，陕州人。万历二十六
年进士，历官户部郎中，迁开原兵备佥事。时开原已
失，儒秀募壮士携家辞墓而行。经略袁应泰以兵马
甲仗不足恃为忧，儒秀曰：‘恃人有必死之心耳’。应泰
深然之。辽阳被围，分守东城，矢集如雨，不少却。会兵
溃，儒秀痛哭，戎服北向拜，自经。事闻，赐恤视何廷魁”，
赐祠曰“愍忠”，以陈辅尧、段展配祀。辅尧，扬州人。万历
中举于乡，历官永平同知。转饷出关，与自在知州段
展同驻沈阳。天启元年，日晕异常。展牒应泰，言天象
示警，宜豫防。逾月而沈阳破，展死之。辅尧方奉命印
烙，左右以无守土责，劝之去。辅尧曰：“孰非封疆臣？何
去为？”望阙拜，拔刀自刭，与展并赠按察佥事。辅尧官
胶州时，有馈《山茧》者，受而悬之公帑中。展，泾阳人，起
家举人。